recursal/SuperWikiNEXT-32B huggingface dataset:
**Prekliaty** (anglicky: *Cursed*) je trinásta epizóda z prvej série seriálu Dr. House.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Pacientom je 12-ročný Gabe, ktorý šiel po škole s kamarátmi do opusteného domu, kde s nimi veští budúcnosť. Bolo mu povedané, že do roka zomrie. Čoskoro má vysokú horúčku, vyrážku na ruke a skolabuje. Jeho rodičia sú rozvedení. Gabov otec Jeffrey, sponzor nemocnice, navrhuje leishmaniózu a filariózu, ale neposlúchajú ho. Gabe povie Chaseovi o prekliatí i o dome, kde bol. Chase sa tam ide pozrieť a chce nájsť príčinu choroby. Nájde tam starú plstenú izoláciu, v ktorej sú stopy antraxu. House ho lieči na otravu antraxom, ale dostane alergickú reakciu na antibiotiká. Chaseov otec, uznávaný reumatológ, sa domnieva, že príčinou ochorenia je sarkoidóza. Na Gabových častiach tela sa začínajú objavovať kožné lézie. Chase nechce s otcom hovoriť a vyčíta mu, že jeho a matku opustil, keď mal 15 rokov. House si všimne, že Chaseov otec je diétne jedlo, ktoré jedia ľudia s rakovinou a že pod krkom má navádzací bod pre ožarovanie. Ten mu povie, že má štvrté štádium rakoviny pľúc. Wilson Houseovi povie, že mu zostávajú zhruba tri mesiace života. Potom čo všetkny možné teórie skrachovali si House spomenul, že Gabov otec hovoril o leishmanióze a filariáze, ktoré sú typické pre juhovýchodnú Áziu. Jeffrey prizná, že bol dva roky v Indii, kde prišiel o všetky svoje peniaze hľadaním guru v Ašrame. Jeffrey má problémy s rukou. Housea napadne ochorenie leprou a nakoniec chlapca zachráni.

Ku koncu epizódy sa Chase lúči na letisku s otcom a sľubuje mu, že za ním najbližšiu jeseň priletí. Netuší však, že je to naposledy, čo ho vidí.

 Opis zápletky alebo rozuzlenia príbehu sa tu končí.

Diagnózy
--------

* **Zlé diagnózy:** lymská borelióza, sarkoidóza, problém s autoimunitou, mnohopočetná neurofibromatóza
* **Správna diagnóza:** Antrax a lepra

Pozri aj
--------

* Lymská borelióza
* Antrax
* Lepra

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Prekliaty (House)** (po česky)

Externé odkazy
--------------

* DrHouse.cz - Prokletý (po česky)
* HouseMD.serial4u.cz Archivované 2009-11-21 na Wayback Machine - 1x13 Cursed

Zdroj
-----

*Tento článok je čiastočný alebo úplný preklad článku Prokletý (Dr. House) na českej Wikipédii.*

| * z
* d
* u
Dr. House |
| --- |
| Hlavní doktori | 
* Gregory House
* Lisa Cuddyová
* James Wilson

 |
| Bývalý tím | 
* Eric Foreman
* Allison Cameronová
* Robert Chase

 |
| Súčasný tím | 
* Eric Foreman
* Remy „Trinástka" Hadleyová
* Chris Taub
* Robert Chase

 |
| Vedľajšie postavy | 
* Lucas Douglas
* Stacy Warnerová
* Michael Tritter
* Edward Vogler
* Amber Volakis

 |
| Zoznam častí **·** Soundtrack **·** Kategória |
Fasáda piaristického kostola
Interiér chrámu
**Piaristický kostol** v rumunskom meste Kluž je rímskokatolícky kostol postavený v rokoch 1718 až 1724.

Dejiny
------

Ide o prvý rímskokatolícky kostol postavený na území Sedmohradska po období reformácie. Počas reformácie sa veľká časť maďarského a nemeckého obyvateľstva priklonila k protestantizmu (luteráni, kalvíni, unitári). Po príchode jezuitov sa časť protestantského obyvateľstva vrátila do rímskokatolíckej cirkvi. Kostol bol pôvodne postavený v rokoch 1718 až 1724 ako jezuitský kostol, ale po zrušení Spoločnosti Ježišovej pápežom v roku 1773 ho cisárovná Mária Terézia venovala piaristom.

12. augusta 1956 sa pred kostolom uskutočnila veľká manifestácia príslušníkov gréckokatolíckej cirkvi, ktorú v roku 1949 zrušil komunistický režim. Väčšina z aktérov manifestácie sa neskôr ocitla v komunistických väzniciach.

Architektúra
------------

Piaristický kostol nesie typické znaky barokového architektonického štýlu 18. storočia. Chrám zdobia dve monumentálne veže vysoké 24 metrov. Dĺžka chrámu dosahuje 45 metrov. Interiér chrámu je bohato vyzdobený. Hlavný oltár zdobí obraz Najsvätejšej Trojice, ktorej je chrám aj zasvätený. V chráme sa nachádzajú sochy sv. Ignáca z Loyoly a sv. Františka Xavérskeho, ako aj množstvo iných sôch a obrazov.

Externé odkazy
--------------

* Oficiálna stránka piaristického kostola v Kluži Archivované 2014-07-08 na Wayback Machine
* Articol în Evenimentul Zilei despre icoana Sfântei Fecioare Maria

Zdroj
-----

*Tento článok je čiastočný alebo úplný preklad článku Piarist Church, Cluj na anglickej Wikipédii.*
**Prenoceratops** bol malý bylinožravý dinosaurus, primitívny zástupca skupiny Ceratopsia. Známy je z dobrých pozostatkov mladých jedincov, zatiaľ však bola v literatúre opísaná len lebka. Žil pred približne 75 miliónmi rokov na území dnešnej Montany (USA).

Opis
----

Necelé tri metre dlhý Prenoceratops patril medzi primitívne rody ceratopsov (v preklade „rohatých tvárí"). Nemal výrazné rohy, ani kostený golier. Disponoval však silným zobákom a typickým znakom všetkých marginocefalovcov (okrem ceratopsov tak napr. aj pachycefalosaurov) - vytŕčajúcimi lícnymi kosťami. Prenoceratops svojím výzorom silne pripomínal Leptoceratopsa. Prenoceratops však mal relatívne dlhší kostený golier a nižšiu, pretiahnutejšiu lebku.

Objav a druhy
-------------

Prenoceratops bol opísaný Brendou J. Chinneryovou v roku 2004 a je doteraz jediným leptoceratopsidom, opísaným z hromadného náleziska.

Rod dnes zahŕňa jediný druh - *P. pieganensis*

Klasifikácia
------------

Prenoceratops patrí medzi ceratopsy, skupinu bylinožravých dinosaurov s papagájovitými zobákmi, ktorým sa darilo v Severnej Amerike a Ázii počas obdobia vrchnej kriedy, ktorá skončila zhruba pred 65 miliónmi rokov. V rámci infraradu Ceratopsia patrí do čeľade Leptoceratopsidae, pomenovanej na základe rodu Leptoceratops.

Potrava
-------

Rovnako ako všetky ostatné rohaté dinosaury, bol aj Prenoceratops bylinožravec. Keďže krytosemenné rastliny boli ešte v tomto období menej hojné ako dnes, je možné, že sa tento dinosaurus živil relatívne hojnými papradinami, cykasmi a ihličnanmi. Svojim silným zobákom bol schopný obštipkávať aj silné konáre a výhonky.

Referencie
----------

* Chinnery, BJ. "Description of Prenoceratops pieganensis gen et sp. nov. (Dinosauria: Neoceratopsia) from the Two Medicine Formation of Montana.". *Journal of Vertebrate Paleontology*, 2004, ročník **24**, číslo 3: 572–590.
* (online abstract of the preceding article)
* Liddell & Scott (1980). *Greek-English Lexicon, Abridged Edition*. Oxford University Press, Oxford, UK. ISBN 0-19-910207-4.

Pozri aj
--------

* Leptoceratops
Súradnice: 19°01′48″S 97°16′05″Z﻿ / ﻿19,03000°S 97,26806°Z﻿ / 19.03000; -97.26806

**Pico de Orizaba** (alebo **Citlaltépetl**) je masívny, v súčasnosti neaktívny stratovulkán, nachádzajúci sa v Mexiku, na hranici federálnych štátov Puebla a Veracruz. S výškou 5 675 m je to najvyšší vrch Mexika a zároveň tretí najvyšší vrch Severnej Ameriky. Pri dobrej viditeľnosti je zhliadnuteľný až v 110 km vzdialenom prístavnom meste Veracruz. Je to jeden z troch štítov Mexika (popri sopkách Popocatépetl a Iztaccíhuatl), ktorého vrchol je trvalo zaľadnený.

Vývoj masívu Pico de Orizaba mal tri fázy. Prvotná fáza zahŕňala vznik vulkánov *Torrecillas* a *Espolón de Oro*, s miernym oneskorením aj stratovulkánu *Sierra Negra*. Počas druhej fázy nastal kolaps sprevádzaný uvoľnením obrovského množstva kamenných lavín a lahárov. Súčasný tvar sopky sa vyvinul koncom pleistocénu a začiatkom holocénu. Tento vývoj sprevádzali exzplozívne erupcie dacitov a andezitov. Posledná aktivita sa odohrala v polovici 19. storočia.

Iné projekty
------------

Commons
* Spolupracuj na Commons Commons ponúka multimediálne súbory na tému **stratovulkán Pico de Orizaba**.

Externé odkazy
--------------

* www.volcano.si.edu - stratovulkán Pico de Orizaba na Global Volcanism Program (po anglicky)
**Pierre Paul François Camille Savorgnan de Brazza** (\* 26. január 1852, Castel Gandolfo - 14. september 1905, Dakar) bol taliansko-francúzsky cestovateľ. Zakladateľ miest Brazzaville a Masuka.

Životopis
---------

Narodil sa v Taliansku, ale vyrastal vo Francúzsku. Vyštudoval námorné učilište v Breste a stal sa námorníkom. V roku 1875 navštívil Gabon, kde ho zaujala najväčšia z gabonských riek, Ogooué. Chcel ju preskúmať a navrhol francúzskemu štátu, že výpravu využije ku kolonizácii, ak mu bude cestu financovať. To sa však nestalo. Platil si teda cestu sám. Na Ogooué vyplával v októbri 1875, spolu s botanikom Alfredom Marchom. Výprava trvala tri roky. Doplávali až k vysočine Batéké. Na hornom toku Ogooué založil Brazza Franceville (mesto dnes nazývané Masuka). Potom sa výprava vydala údolím rieky Léfini k rieke Alima. Na jej brehu 3. októbra 1880 založil dnešný Brazzaville. Po dolnom Kongu potom doplával do Atlantiku a pozdĺž pobrežia späť do Libreville, kde výprava začínala.

Ďalšiu expedíciu zorganizoval v rokoch 1881 – 1882, kedy plával po rieke Niari. V rokoch 1891 – 1892 podnikol ďalšiu objaviteľskú výpravu, do medziriečia Sanghi a Ubangi.

V roku 1883 sa stal komisárom Francúzskej rovníkovej Afriky. V kolonizačných vojnách porazil a ovládol radu černošských kmeňov strednej Afriky.

Referencie
----------

1. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Pierre Savorgnan de Brazza**

Externé odkazy
--------------

* Heslo v slovníku Larousse
* Encyklopedické zdroje na Encyclopedia.com

Zdroj
-----

*Tento článok je čiastočný alebo úplný preklad článku Pierre Savorgnan de Brazza na českej Wikipédii.*

Autoritné údaje: * BnF: 11923861d
* GND: 117630004
* ISNI: 0000 0001 2123 586X
* LCCN: n83033551
* VIAF: 22148544
* WorldCat: lccn-n83033551
Pomník zničeného mesta, Rotterdam
**Ossip Zadkine** alebo **Osip Zadkin**, vlastným menom **Ioseľ Aronovič Cadkin** (\* 14. júl 1890, Vitebsk, Bielorusko – † 25. november 1967, Paríž, Francúzsko) bol ruský sochár a grafik, od roku 1909 žil v Paríži, v rokoch 1914 – 1945 činný v New Yorku. 

V rokoch 1946 – 1953 profesor *Akadémie de la Grande Chaumière* v Paríži. Rané dielo vznikalo pod vplyvom kubizmu a A. Archipenka. Po období jednoduchých foriem, inšpirovaných prírodnými tvarmi, tvoril zložité expresívne skupiny spletitých tvarov a *prederavených* hmôt. 

* Hlavné dielo: Pomník zničeného mesta, Rotterdam.

Iné projekty
------------

Commons
* Spolupracuj na Commons Commons ponúka multimediálne súbory na tému **Ossip Zadkine**

Externé odkazy
--------------

* Múzeum Ossipa Zadkina, Paríž
* Ossip Zadkine Research Center

Autoritné údaje: * abART: 5772
* BnF: 11929563q
* GND: 118636057
* ISNI: 0000 0001 2095 4942
* LCCN: n81055628
* NK ČR: ola2014836578
* ULAN: 500007328
* VIAF: 4938137
* WorldCat: lccn-n81055628
Železničné priecestie zabezpečené drevenými závorami (Zbečno)
Železničné priecestie zabezpečené svetelnou signalizáciou a závorami (Praha-Dejvice)
**Priecestné zabezpečovacie zariadenie** je zariadenie na železničnom priecestí, ktoré informuje užívateľa pozemnej komunikácie o stave železničnej prevádzky na priecestí, najmä varuje účastníkov cestnej prevádzky jednoznačne, zreteľne a včas, že sa k železničnému priecestiu blíži dráhové vozidlo.

Priecestia so zabezpečovacím zariadením (*zabezpečené priecestia*) môžu byť zabezpečené:

* *mechanickým* priecestným zabezpečovacím zariadením
* *svetelným* priecestným zabezpečovacím zariadením

Mechanické zariadenia
---------------------

Mechanické priecestné zabezpečovacie zariadenie (PZM) dáva základnú výstrahu sklopenou polohou brvien závor (mechanická výstraha). Delíme ich:

* podľa spôsobu obsluhy:
	+ na diaľku: nad 60 m od miesta obsluhy, prípadne zlé rozhľadové pomery
	+ na mieste: do 60 m od miesta obsluhy
	+ kombinované
* podľa schopnosti dávať lokomotívnej čate informáciu o svojom stave:
	+ so schopnosťou (priecestník-návestidlo)
	+ bez schopnosti
* podľa schopnosti dávať svetelnú výstrahu:
	+ so svetelnou výstrahou
	+ bez svetelnej výstrahy

Svetelné zariadenia
-------------------

Svetelné priecestné zabezpečovacie zariadenie (PZS) dáva základnú výstrahu svetlým signálom (svetelná výstraha). Delíme ich:

* podľa stupňa zabezpečenia:
	+ bez závislosti – PZS 1.kategórie
	+ so zjednodušenými závislosťami – PZS 1.kategórie
	+ s úplnými závislosťami – PZS 2.kategórie
	+ s aktívnou signalizáciu – PZS 3.kategórie
* podľa vybavenia mechanickou výstrahou
	+ bez závor
	+ so závorami
	+ s polovičnými závorami
	+ S celými závorami

Základné pojmy
--------------

*Predzváňacia doba – tz* – doba od začiatku dávania výstrahy po začiatok sklápania závor.

*Najkratšia približovacia doba – tp* – doba, za ktorú najdlhšie a najpomalšie vozidlo opustí priecestie. (Najdlhšie – 22 m, Najpomalšie – 5 km/h)

*Približovacia doba – tpu* – doba, za ktorú železničné vozidlo prejde približovací úsek.

*Anulácia* – doba, počas ktorej sa vlak nachádza vo vzďalovacom úseku.

Referencie
----------

1. ↑  Železnice Slovenskej republiky: Ž1 Pravidlá železničnej prevádzky. Účinnosť od 1. 12. 2005. 27. 3. 2010 dostupné online
2. ↑   Železnice Slovenskej republiky, Popis tabuliek TTP
**Piktochart** je webová infografická aplikácia. Umožňuje používateľom bez predošlej skúsenosti s grafikou ľahko vytvárať infografiku a vizuály pomocou tematických šablón.

História
--------

V marci 2012 bola spoločnosť Piktochart spustená spoluzakladateľmi Goh Ai Ching a Andrea Zaggia v Penangu v Malajzii. 

Do konca toho istého roka spoločnosť Piktochart zvýšila svoju používateľskú základňu na viac ako 170 000 používateľov a získala dotáciu vo výške 140 000 dolárov od fondu Cradle Fund v Malajzii a oznámila, že zvýšila financovanie počiatočných zdrojov od mnohých investorov. Jeho užívateľská základňa rástla pridaním nových formátov, ako sú správy, bannery a prezentácie, ktoré v polovici roku 2015 vyústili do viac ako 3 miliónov používateľov. 

Piktochart je v magazíne Forbes popísaný ako infografický nástroj pre tých, ktorí sú jednoducho v časovej kríze.

Od roku 2018 používa spoločnosť Piktochart viac ako 11 miliónov ľudí na celom svete a pozostáva z 53 členného tímu sídliaceho v Penangu.

Vlastnosti
----------

Zatiaľ čo spoločnosti ako LucidChart, Trendalyzer, Gliffy a iní sa predtým zamerali na nástroje na reprezentáciu údajov, ktoré by boli užitočné pre spoluprácu v rámci spoločnosti ako pomôcka pre prednesy, prezentácie a pre vytváranie interných komunikačných dokumentov. Piktochart sa zameral na posilnenie postavenia používateľov vytvoriť infografiku. Ktorá by bola pripravená na publikovanie na internete a bola schopná zostať samostatne ako súčasť multimediálneho obsahu. Piktochart poskytuje viac ako 600 šablón, ktoré môžu používatelia upravovať, alebo pomocou pokročilejších funkcií prispôsobiť podľa potreby.

Súčasná verzia programu Piktochart, vydaná v roku 2017, obsahuje HTML editor, ktorý umožňuje používateľom vytvárať vizuálne prvky, ktoré sa dajú prezerať online alebo sú vložené na webovú stránku a umožňujú užívateľovi zahrnúť viaceré interaktívne prvky, ako sú grafy, videá, vizualizácia máp a animované ikony.

Referencie
----------

1. ↑   *Product Features* [online]. Piktochart, [cit. 2018-01-29]. Dostupné online.
2. ↑  Catherine Shu. *Piktochart’s Latest Version Lets Users Make Search-Friendly Infographics* [online]. Techcrunch, 2012-1-30. Dostupné online.
3. ↑   *Why Infographics Rule* [online]. 8 Jan 2013. Dostupné online.
4. ↑   26 January 2017. Dostupné online.
5. ↑   *Piktochart: simple infographic creator online for the busy professional* [online]. AG Beat, [cit. 2013-12-06]. Dostupné online.
6. ↑   *Infographics Made Easy With Piktochart* [online]. [Cit. 2013-12-06]. Dostupné online.
7. ↑   *New Piktochart Release Makes Infographics Interactive: Adds Links, Clickable Tabs* [online]. CMS Wire, [cit. 2013-12-06]. Dostupné online.

Externé odkazy
--------------

* Oficiálna stránka
Maják San Juan del Salvamento (1898)
**Ostrov štátov** (špa. Isla de los Estados je argentínsky ostrov v Atlantickom oceáne, ležiaci 29 km na východ od východných hraníc Ohňovej zeme, od ktorej ho oddeľuje prieliv Lemaire. Ostrov je administratívnou časťou argentínskej provincie Tierra del Fuego, departmentu Ushuaia a je spravovaný z rovnomenného mesta Ushuaia. Na ostrove je posádka štyroch mužov obmieňajúca sa v 45 dňových intervaloch, majúca dohľad nad pohybom lodí, starajúca sa o ochranu prírody, prípadne sú schopní poskytnúť naliehavú pomoc.

História
--------

Ostrov bol objavený 25. decembra 1615 holandskými moreplavcami Jacobom le Maire a Willemom Schoutenom, ktorí ostrovu dali názov. Jeho prvým, dočasným obyvateľom bol argentínsky námorník Luis Piedra Buena. 25. mája 1884 bola na ostrove dokončená výstavba majáka oficiálne nazývaného *San Juan del Salvamento*, ale viac je známy pod svojim neformálnym názvom *Faro del fin del mundo*, *("Maják na konci sveta")*. Existuje domnienka, že práve on inšpiroval Julesa Vernea k napísaniu románu pod tým istým názvom.

Geografia
---------

V rokoch 1899-1902 existovalo na ostrove vojenské väzenie, pre neustále narušovanie konštrukcií budov silnými vetrami, bolo presťahované na Ohňovú zem.

Ostrov je v osi východ západ dlhý 65 km a priemerne 15 km široký. Pobrežie je značne členité, s mnohými zátokami. Najvyšší bod na ostrove dosahuje výšku 823 metrov. Z geologického hľadiska je ostrov považovaný za posledný fragment Ánd. Porastený je krovinami a hustými nízkymi lesmi. Zrážky dosahujú 2000 mm ročne.

Nablízku sa nachádzajú menšie ostrovy a skaly. Najväčší z okolitých ostrovov je *Isla Observatorio* s rozlohou asi 4 km, ležiaci 6,5 km severne.

Fotografia ostrova z vesmíru, vľavo je vidno Ohňovú zem

Iné projekty
------------

Commons
* Spolupracuj na Commons Commons ponúka multimediálne súbory na tému **Ostrov štátov**

Externé odkazy
--------------

* Island of the States Archivované 2009-11-20 na Wayback Machine - Lugares Magazine (po anglicky)
* Isla de los Estados - InterPatagonia.com (po anglicky)
* Images
* Isla de los Estados reserve Archivované 2006-06-14 na Wayback Machine (po španielsky)
Vylodenie Otcov pútnikov v roku 1620 podľa predstáv maliara Antonia Gisberta
**Otcovia pútnici** (*Pilgrim Fathers*) boli prví Anglickí osadníci, ktorí založili v roku 1620 kolóniu v Plymouthe v americkom štáte Massachusetts. Išlo o prvé trvalé európske osídlenie v USA.

Dejiny
------

Príslušníci rôznych náboženských skupín odchádzali v priebehu 16. a 17. storočia z Anglicka do Holandska, kde mali na rozdiel od Anglicka náboženskú slobodu. Aj Otcovia pútnici boli Angličania, ktorým bolo umožnené žiť v Holandsku. Dôvodom rozhodnutia odísť do Ameriky bola snaha o zachovanie ich anglickej kultúrnej identity. Otcovia pútnici odplávali v počte 102 ľudí vrátane posádky z juhoanglického Plymouthu na palube lode Mayflower. 

Mapa New Plymouth a okolia
Otcovia pútnici založili Plymouth v dnešnom štáte Massachussetts, čím vytvorili prvé trvalé európske osídlenie. Pred nimi už bola v roku 1607 založená kráľovská kolónia Jamestown vo Virgínii, kam tiež pôvodne ich loď Mayflower smerovala než bola v dôsledku búrlivého počasia zahnaná severnejšie.

Počiatky osady neboli ľahké, skupinu sužovali choroby, ktorými sa nakazili počas plavby. Prvú zimu prežila len polovica osadníkov.

V neskorších rokoch do Nového sveta smerovali aj ďalšie skupiny európskych osadníkov. Postupne vzniklo 13 kolónií, ktoré sa v rokoch 1775 – 1783 úspešne postavili na odpor britskej koloniálnej správe vo vojne o nezávislosť.

Termín Otcovia pútnici prvýkrát použil vo svojich spomienkach William Bradford, ktorý zanechal historické poznatky o tejto náboženskej skupine v období 1608 – 1647. Termín Otcovia pútnici sa bežne používa až od 19. storočia.

Tradičné výklady
----------------

V súvislosti so založením osady a ďalším poňatím dejín a kultúry býva zdôrazňovaný význam hľadania náboženskej slobody. Tú ale mali Pútnici aj v Holandsku. Nešlo im len o náboženskú slobodu, ale aj o uchovanie vlastnej kultúrnej identity.

Domorodci poskytli osadníkom nevyhnutnú pomoc pri obstarávaní potravín. Slávnosť úrody na jeseň roku 1621 sa tradične považuje za historicky prvý Deň vďakyvzdania, ktorý je dnes najväčším sviatkom v USA. Príbeh Otcov pútnikov sa stal nosnou témou dejín a kultúry USA.

Referencie
----------

1. ↑   *America's True History of Religious Tolerance* [online]. Smithsonian, [cit. 2016-09-16]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Otcovia pútnici**

Externé odkazy
--------------

* Pilgrim Archives
* Photographs of New York (Lincs – UK) and Pilgrim Fathers monument (Lincs – UK) Archivované 2011-07-11 na Wayback Machine
* Church of the Pilgrimage, founded after an 1801 schism
* Pilgrim Hall Museum
* *Mayflower* Steps
* The Mayflower Pub London
* Pilgrim ships from 1602 to 1638
* The Pilgrim Fathers,

Zdroj
-----

*Tento článok je čiastočný alebo úplný preklad článku Otcové poutníci na českej Wikipédii.*
**Otcovstvo** (anglicky: *Paternity*) je druhá epizóda z prvej série seriálu *Dr. House*.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Dan hrá lakros. Pri zápase sa mu zahmlie pred očami a potom doňho narazí hráč, ale Dan sa už nezvidne. Cameronová vie, že by chlapca neprijal, a tak sfalšuje Houseov podpis. Chlapec sa sťažuje na nočné mory. Podľa Housea môže byť príčinou buď prežitá trauma, alebo pohlavné zneužívanie. Chlapca chce odmietnuť, ale všimne si, že má myoklonické šklbnutia aj keď nespí a nie je unavený. V jednej nočnej more sa chlapcovi zdá, že mu chce House odstrihnúť palec na nohe. Tím sa domnieva, že má Dan roztrúsenú sklerózu, ten však ale v noci zmizne a nájdu ho na streche nemocnice. On si však myslí, že je uprostred ihriska a skoro spadne. Našťastie ho Chase zachráni. To Houseovi nesedí na roztrúsenej skleróze a tak ho začnú liečiť na neurosyfilis podávaním penicilínu. Liečba však nezaberá. House sa domnieva, že Dan nie je synom svojich rodičov a tak urobí test DNA z kelímkov od kávy, z ktorých pili Danovi rodičia. Test ukáže, že nie sú jeho rodičia. Od Danovej adoptívnej matky sa dozvie, že Danova biologická matka nebola očkovaná a tak v prvých šiestich mesiacoch, kedy chráni dieťa imunitný systém matky nebol chránený a dostal ružienku. Vírus ružienky potom zmutoval.

 Opis zápletky alebo rozuzlenia príbehu sa tu končí.

Diagnózy
--------

* **Zlé diagnózy:** Vírusová meningitída, blokáda v mozgu, roztrusená skleróza, neurosyfilis
* **Správna diagnóza:** Subakútna sklerozujúca panencefalitída (SSPE)

Zdroje
------

*Tento článok je čiastočný alebo úplný preklad článku Otázka rodičovství (Dr. House) na českej Wikipédii.*

Pozri aj
--------

* Ružienka

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Otcovstvo (House)** (po česky)

Externé odkazy
--------------

* DrHouse.cz - Otázka rodičovství (po česky)
* HouseMD.serial4u.cz - 1x02 Paternity

| * z
* d
* u
Dr. House |
| --- |
| Hlavní doktori | 
* Gregory House
* Lisa Cuddyová
* James Wilson

 |
| Bývalý tím | 
* Eric Foreman
* Allison Cameronová
* Robert Chase

 |
| Súčasný tím | 
* Eric Foreman
* Remy „Trinástka" Hadleyová
* Chris Taub
* Robert Chase

 |
| Vedľajšie postavy | 
* Lucas Douglas
* Stacy Warnerová
* Michael Tritter
* Edward Vogler
* Amber Volakis

 |
| Zoznam častí **·** Soundtrack **·** Kategória |
Súradnice: 48°09′02″S 17°06′28″V﻿ / ﻿48,150429°S 17,107912°V﻿ / 48.150429; 17.107912

Prezidentská záhrada
**Prezidentská záhrada** alebo **Grasalkovičova záhrada** je mestská záhrada, ktorá je súčasťou Grasalkovičovho paláca. Je to rozsiahla záhrada upravená vo francúzskom štýle, ktorá nadväzuje na rozsiahlu záhradu bývalého letného arcibiskupského paláca. Koncom 90. rokov 20. storočia prebehla rozsiahla rekonštrukcia záhrady, ktorá do veľkej miery prinavrátila pôvodný výzor parku. V roku 1978 tu bola osadená fontána *Radosť zo života* autorov Tibora Bártfaya, Karola Lacka, Imricha Ehrenbergera a Pavla Mikšíka. Začiatkom 90. rokov 20. storočia bola v záhrade umiestnená jazdecká socha Márie Terézie, ktorá bola pôvodne súčasťou výzdoby Veľprepoštského paláca v Nitre. Nachádzal sa tu aj pomník Johanna Nepomuka Hummela, významného skladateľa a bratislavského rodáka, ktorý bol v roku 2002 po rekonštrukcii umiestnený na svoje pôvodné miesto pred veľvyslanectvo Nemecka na Hviezdoslavovo námestie.

Záhrada je voľne prístupná verejnosti počas dňa v čase otváracích hodín, ktoré sa menia počas roka.

Dopravné spojenie
-----------------

* Prezidentská záhrada (Nám. slobody)
	+ (stav k 13. februáru 2023)

Referencie
----------

1. ↑   *Bratislava* [online]. bratislava.sk, [cit. 2016-07-02]. Dostupné online.
2. ↑   *Generálny investor Bratislavy* [online]. gib.bratislava.sk, [cit. 2016-07-02]. Dostupné online.
3. ↑  CHROMEK, Stanislav. *Katalóg pamätníkov, pomníkov a pamätných tabúľ (nielen) v Bratislave* [online]. pam.epocha.sk, [cit. 2016-07-02]. Dostupné online. Archivované 2016-08-17 z originálu.
4. ↑   gib.bratislava.sk, [cit. 2016-07-02]. Dostupné online.
5. ↑   *SR, Bratislava: Prezidentská záhrada* [online]. infoglobe.sk, [cit. 2021-06-11]. Dostupné online.
6. ↑   *Dopravný podnik Bratislava* [online]. Bratislava: Dopravný podnik Bratislava, [cit. 2022-04-08]. Dostupné online.
7. ↑   Bratislava : Cestovné poriadky. *imhd.sk* (Bratislava: mhd.sk). Dostupné online [cit. 2022-04-08].
8. ↑   *Cestovné poriadky prímestskej autobusovej dopravy - ARRIVA Bratislava* [online]. arriva.sk, [cit. 2022-06-26]. Dostupné online.
9. ↑  Total Avengers s.r.o.. *Cestovné poriadky* [online]. idsbk.sk, [cit. 2022-06-26]. Dostupné online.
**Plynová električka**, poháňaná spaľovaním svietiplynu z tlakových nádob, bola prvýkrát zavedená v roku 1893 v Nemecku a rozšírila sa do niekoľkých ďalších miest a krajín. Elektrická električka ju v blízkej dobe vytlačila.

Prvý výbušný plynový motor si nechal patentovať francúzsky Belgičan Étienne Lenoir v roku 1859. Roku 1863 skonštruoval plynový automobil a roku 1869 plynový čln. Roku 1876 Nicolaus Otto z firmy Deutz skonštruoval prvý štvortaktný plynový motor.

Patenty umožňujúce použitie plynového pohonu v koľajovej doprave získal nemecký inžinier Karl Lührig. V roku 1893 začalo jazdiť 6 električiek na stlačený svietiplyn v Drážďanoch, zhruba v rovnakej dobe aj v Nordhausene. Plyn bol v každom vozni stlačený v 6 nádobách, s pretlakom 6 barov.

Svietiplynové električky jazdili v pravidelnej prevádzke tiež v Chicagu v USA, v Bermondsey v Anglicku, v Dessau v Nemecku i inde.

V Paríži bola svietiplynová električka v prevádzke od leta roku 1896 medzi bránou La Chapelle a Saint-Denis. Vozeň bol skonštruovaný v Anglicku. Tlaková nádoba so svietiplynom, stlačeným na 10 barov, bola umiestnená na podvozku vozidla. Električka mala kapacitu 42 cestujúcich, dosahovala rýchlosť aj 16 km/h a mala akčný rádius 25 km.

Vo Sliezsku bola 10 km dlhá trať pre vozidlá s plynovým pohonom postavená z Hiršberku (Jelenia Góra, Hirschberg) cez Teplice (Cieplice Śląskie, Warmbrunn) do Heřmanic (Sobieszów, Hermsdorf). Jazdilo na nej celkom 22 vozidiel na svietiplyn.

V roku 1897 sa uvažovalo o zavedení plynovej električky v Prahe, pretože vrchné trolejové vedenie Křižíkových dráh bolo vnímané ako významné negatívum. V roku 1897 sa možnosťou plynových električiek v Prahe zaoberal časopis *Z říše vědy a práce* v článku, ktorý spochybňoval samozrejmosť zavedenia elektrických električiek a vychvaľoval výhody plynového pohonu.

Pozri aj
--------

* Parná električka
* Pneumatická električka
* Konská železnica
* Elektrická električka

Iné projekty
------------

Commons
* Spolupracuj na Commons Commons ponúka multimediálne súbory na tému **Plynová električka**

Zdroje
------

* Rudolf Novák: *Plynová tramvaj. 3. část. Motorizace tramvají spalovacími plynovými motory.* U Plynárny 500, mesačník Pražské plynárenské a. s. č. 11/2006, str. 10
* Rudolf Novák: *Plynová tramvaj. 1. část. (shrnutí pod titulkem)* U Plynárny 500, mesačník Pražské plynárenské a. s. č. 9/2006, str. 10
* *Tento článok je čiastočný alebo úplný preklad článku Plynová tramvaj na českej Wikipédii.*

| * z
* d
* u
Mestská hromadná doprava |
| --- |
| cestná | omnibus • autobusová (autobus • metrobus) • trolejbus |  |
| koľajová | 

|  |  |
| --- | --- |
| električková | električka (konská • parná • plynová • pneumatická • dieselová • elektrická • vodíková) • rýchlodrážna električka • dvojsystémová električka • podpovrchová električka |
| metro (ľahké) • medzimestská električka • prímestská železnica (Esko • rýchlodráha) |

 |
| vodná | mestský trajekt • vodná tramvaj |
| mestská hromadná doprava na Slovensku |
Muž v pinči.
Pinče na londýnskom trhu na Portobello Road.
*Toto je článok o klobúku. Pre ďalšie použite, pozri pinč.*
**Pinč** (angl.: **bowler hat**; nem.: **die Melone** alebo franc.: **chapeau melon**) je tvrdý pánsky klobúk s okrúhlym vrškom. Pinč bol prvýkrát navrhnutý v roku 1850 pre Thomasa Cokea, druhého grófa z Leicesteru.

História
--------

Pinč navrhli londýnski klobučníci James a George Lockovci z firmy Mr. Lock of St. James's Street a nazvali ho **iron hat** (slov.: *železný klobúk*). Lockovci poslali ich návrh Thomasovi a Williamovi Bowlerovi, ktorý vyrobili prvý prototyp klobúka pre Cokea. Neskôr sa pre železný klobúk osvedčilo meno bowler, odvodené od priezviska jeho výrobcov. Klobúk bol tvrdý v snahe ochrániť hlavu jeho prvého nositeľa pred konármi stromov, kým on jazdil na koňoch. Na konci 19. storočia bol pinč na vrchole svojej popularity a ponúkal zlatú strednú cestu medzi formálnosťou cylindra, ktorý bol spájaný s vyššou vrstvou a neformálnosťou mäkkých klobúkov a šiltoviek, ktoré nosila nižšia stredná vrstva. 

Pinč sa stal kultúrnym identifikátorom, a to ironicky v dvoch diametrálne odlišných významoch. Vo väčšine Anglicka sa pinč spája najmä so služobníctvom, keďže takýto klobúk nosili najmä komorníci. Ale v Londýne sa tento klobúk väčšinou spája s ľuďmi pracujúcimi v City. Ľudia, ktorí mali na hlave takýto klobúk boli s najväčšou pravdepodobnosťou právnici, makléri, bankári alebo vládni úradníci. Pinč sa stal tradičnou pokrýkovou hlavy londýnskych džentlmenov a neskôr sa stal akousi anglickou kultúrnou ikonou. 

V Spojených štátoch amerických je pinč známy pod názvom **derby hat**, v Nemecku ho vďaka svojmu tvaru poznajú ako **Melone**.

Významní nositelia
------------------

* Stan Laurel a Oliver Hardy, komická dvojica z nemých filmov z 20. a 30. rokov
* Charlie Chaplin, anglický komik
* Winston Churchill, britský politik a ministerský predseda
* Benito Mussolini, taliansky fašistický diktátor
* Henri de Toulouse-Lautrec, francúzsky maliar konca 19. storočia
* Jack White, spevák a hudobník z americkej skupiny The White Stripes
* Neil Tenant a Chris Lowe z anglickej hudobnej skupiny Pet Shop Boys nosili pinče počas koncertov svojho svetového turné *Performance*
* Hercule Poirot, fiktívny belgický detektív z románov anglickej spisovateľky Agathy Christie
* postava Alexa (Malcolm McDowell) z filmu Stanleyho Kubricka *Mechanický pomaranč*
* postava Oddjoba z filmu *Goldfinger* má pinč s nabrúseným ostrým, ktorý používa ako zbraň
* postavy z hry Samuela Becketta *Čakanie na Godota* majú pri popise kostýmov uvedené, že na hlavách majú pinče
* pinče sa nachádzajú na mnohých obrazoch francúzskeho surrealistického maliara Reného Magritta

Referencie
----------

1. ↑  Robinson, Fred Miller: *The Man in the Bowler Hat: His History and Iconography.* Chapel Hill and London: The University of North Carolina Press, 1993. s. 15.
2. ↑  tamže, s. 14
3. ↑  tamže, s. 16
4. ↑  tamže, s. 15

Externé odkazy
--------------

* Archivované 2008-10-12 na Wayback Machine; článok o pánskych klobúkoch (po anglicky)
**Otto Kaušitz** (pseudonym **Otto Ivančan**; \* 19. máj 1909, Piešťany – † 30. apríl 1982, Bratislava) bol slovenský libretista, textár a prekladateľ. Približne napísal texty k 150 piesňam a 30 libriet k operetám. Ako prekladateľ preložil veľa operiet do maďarčiny a nemčiny a tým propagoval slovenskú hudbu v zahraničí. Prekladal aj diela z maďarčiny, nemčiny a ruštiny do slovenčiny.

Zo života
---------

V roku 1951 sa stal členom zboru a umeleckým tajomníkom v divadle na Novej scéne.

Bol redaktorom vo Zväze slovenských skladateľov a koncertných umelcov (po roku 1990 Spolok slovenských skladateľov v rámci Slovenskej hudobnej únie), redaktor vo vydavateľstve Supraphon a redaktor v Slovenskom hudobnom fonde.

Dielo
-----

### Operety (výber)

* 1940 *Pod cudzou vlajkou* - (libreto spolu s - Celom Radványim, Hudba: Gejza Dusík)
* 1941 *Turecký tabak* - (hudba: Gejza Dusík)
* 1943 *Osudný valčík* - (hudba: Gejza Dusík)
* 1957 *Z prístavu do prístavu* - (hudba: Karol Elbert)

Muzikál
-------

* *Skôr než odídeš* (hudba: Jozef Frank-Zemplínsky, libreto: Otto Kaušitz)

### Piesňová tvorba a libretá

* Viac informácii v článku - **Zoznam piesní s textami Otta Kaušitza**

Pozn. K pár piesňam okrem textu vytvoril aj hudbu.

Referencie
----------

1. ↑   *Archivovaná kópia* [online]. [Cit. 2007-06-29]. Dostupné online. Archivované 2007-06-29 z originálu.
2. ↑

Pozri aj
--------

* Opereta
* Zoznam slovenských piesňových textárov

Externé odkazy
--------------

* hc.sk pdf

Autoritné údaje: * abART: 134871
* ISNI: 0000 0000 5581 8310
* NK ČR: ola2008455922
* SNK: 160280
* VIAF: 85059316
**Referendum na Malte v roku 2011** bolo referendum o legalizácii rozvodu na Malte. Konalo sa 28. mája 2011. Referendum nebolo záväzné. Väčšina hlasovala za zavedenie rozvodu v krajine.

Pozadie
-------

Malta bola s katolíckou väčšinou jediná krajina Európskej únie, ktorá nedovoľovala rozvod. Spolu s Filipínami a Vatikánom bola jednou z troch svetovo. Maltskí manželia mohli súdy požiadať o odlúčenie, žiadať o cirkevné zrušenie alebo sa rozviesť v zahraničí (čo platilo aj na Malte). Referendum bolo vnímané ako problém vplyvu cirkvi na oficiálne sekulárnu krajinu.

Kampaň
------

Katolícka cirkev na ostrove podporovala „Nie" kampaň. Za katolíkov sa považuje 95% ostrovanov. Proti rozvodom bola aj vtedajšia vládna Nacionalistická strana. Opozičná Labour Party nemala oficiálne stanovisko. Jej poslanec Joseph Muscat tvrdil, že na maltských súdoch prebehnú dve odluky denne. Nacionalista Jeffrey Pullicino Orlando pripomenul, že rozvod v zahraniční je len pre tých, ktorí si ho môžu dovoliť.

Referendum
----------

Referendová otázka znela: „*Súhlasíte so zavedením možnosti rozvodu v prípade manželského páru, ktorý je odlúčený alebo žije oddelene aspoň 4 roky a kde nie je žiadna racionálna nádej na zmierenie medzi manželmi a zároveň je zaistené adekvátne vydržiavanie a zabezpečenie detí zaručené?*" Referendové otázky boli v maltčine a angličtine.

Referendum konané v 581 volebných miestnostiach so 720 ľudmi počítajúcimi hlasy a 2 925 ľudmi dohliadajúcimi stálo približne 4 milióny eur vrátane milióna na lacné letenky pre Malťanov v zahraničí.

Výsledky
--------

Výsledky podľa okrskov
Z 325 102 oprávnených voličov sa zúčastnilo 232 691, z toho platných hlasov bolo 230 518. Výsledky boli takéto: 122 547 hlasov za, 107 971 proti.

Výsledky referenda:

| Odpoveď | Hlasy | % |
| --- | --- | --- |
| **Áno** | 122 547 | 53,16% |
| **Nie** | 107 971 | 46,84% |
| **Celkom** | **230 518** | **100** |
| Oprávnení voliči | 325 102 | – |
| **Účasť** | **71,6%** |

Reakcie a dopady
----------------

Jeffrey Pullicino Orlando, líder Nacionalistickej strany a podporovateľ „Áno" vyhlásil, že výsledok získal oddelenie štátu a náboženstva.

Referencie
----------

1. 1 2   *Electoral Commission of Malta* [online]. electoral.gov.mt, [cit. 2020-04-11]. Dostupné online. Archivované 2020-04-11 z originálu.
2. 1 2 3 4 5 6   *Malta votes 'Yes' in divorce referendum* [online]. bbc.com, [cit. 2020-04-11]. Dostupné online.
3. 1 2 3 4  CACCIOTTOLO, Mario. *Divorce in Malta: Referendum causes acrimonious split* [online]. bbc.com, 2011-05-27, [cit. 2020-04-11]. Dostupné online.

Externé odkazy
--------------

* Maltská volebná komisia
**Proaktivita** je spôsob konania, keď odpoveď na vonkajší (napr. teplo, farba, hluk...) alebo vnútorný podnet (napr. pocit hladu, smädu, bolesti...) je výsledkom slobodnej a vedomej voľby, ktorá je spojená s prebratím iniciatívy a prijatím zodpovednosti za ňu a za jej následky. 

Proaktivita je opak reaktivity, keď odpoveďou na podnety sú "predprogramované" odpovede. 

Ľudskú myseľ k činnosti prebúdza vždy nejaký podnet: človek je tvor reaktívny. Z podnetu si myseľ poskladá obraz. Ak sa s podobným podnetom už stretla, zaktivizuje z podvedomia vzorový program, zhodný so spôsobom reakcie v predchádzajúcom prípade (**reaktívna reakcia**, ktorá nie je spojená s vedomým riešením situácie). Ak neexistuje vzor, ľudská myseľ rieši situáciu vedome a aktívne (**aktívna reakcia**). 

Tretí druh reakcie - **proaktívna reakcia** znamená vedomé riešenie vzorových situácií preverením použitých vzorov, automatizmov. Vyhľadávanie strarých "podobných" použiteľných programov z podvedomia trvá približne 0,3 desatiny sekundy, čo predstavuje časový úsek, počas ktorého je (aspoň v určitých situáciách) ľudské vedomie schopné zasiahnuť a preveriť, či starý návyk, program je naozaj vhodný. Podľa zhodnotenia buď spustí "starý program", alebo môže tvoriť nové a priliehavejšie možnosti správania.

Možnosti využitia proaktivity
-----------------------------

* zvládanie útokov
* zmena návykov
* zvládanie negatívnych stavov a ich premena na pozitívne
* odstraňovanie chýb ako dôsledku neuvedomelých reakcií
* riešenie problémov proaktívnym spôsobom
* zvládanie manipulácií
* hľadanie motivácie

Zdroje
------

* Sebepoznání
Vizualizácia projektu
**Projekt Elliniko**, je plán rozšírenia mesta Atény vybudovaním rozsiahlej novej mestskej štvrti na mieste pobrežnej časti aténskej štvrte Elliniko a tiež na bývalom, uzatvorenom aténskom letisku v tejto štvrti. 

Ide o architektonický megaprojekt s investíciou viac ako 7 miliard eur [chýba zdroj] a jedná sa tak o najväčšiu stavebnú investíciu v Európe. Na financovaní sa podieľajú najmä súkromní investori (grécki aj zahraniční), ale je zastúpená aj grécka vláda. Najväčším investorom je grécka spoločnosť Lamda Development. Tento projekt tiež obsahuje vybudovanie 400 hektárového parku, ktorý bude väčší ako mewyorský Central Park (ten má 350 hektárov) a tiež bude najväčším parkom v Európe. Bude tu tiež vybudovaná promenáda a pláže pri mori, obchodné centrá, metro, električková trať, lodný prístav, kultúrne inštitúcie, podmorský park, športové parky (okrem iného aj hokejový štadión). Súčasťou projektu bude aj mrakodrap s názvom *Marina Resedential Tower*, ktorý bude zároveň prvým mrakodrapom v seizmicky nepokojnom Grécku. 

Vláda a súkromní investori sa výstavbou tohto projektu snažia zlepšiť hospodársku situáciu Grécka a zvýšiť turistický ruch, ako aj rozvoj aténskej ekonomiky. Pri budovaní nového Ellinika sa predpokladá potreba pracovných miest pre 50 000 ľudí, čo výrazne pomôže znížiť vysokú nezamestnanosť.

Externé odkazy
--------------

* Vizualizácia projektu

Zdroje
------

* Hellinikon Project Archivované 2014-09-07 na Wayback Machine - lamda development
* elliniko.gr Archivované 2014-08-22 na Wayback Machine
**Johannes Müller von Königsberg** (\* 6. jún 1436, Königsberg in Bayern, Bavorsko, Nemecko – † 6. júl 1476, Rím, Taliansko), známy pod latinským pseudonymom **Regiomontanus**, bol nemecký matematik, astronóm a astrológ.

Životopis
---------

Študoval na univerzite v Lipsku, od (1451) vo Viedni, kde bol žiakom významného astronóma Georga von Peuerbacha. Po krátkom pobyte v Taliansku (pravdepodobne na univerzite v Padove), sa usadil opäť vo Viedni. V roku 1467 prijal pozvanie ostrihomského arcibiskupa a kancelára Jána Vitéza, aby sa stal profesorom matematiky a astronómie na Academii Istropolitane, univerzite založenej v Bratislave kráľom Matejom Korvínom. V Uhorsku, najmä v Bratislave, Ostrihome a Budíne, pobudol do roku 1471 (1470), kedy sa usadil v Norimbergu, založil tam astronomickú pozorovateľňu vrátane dielne na zhotovovanie hvezdárskych prístrojov a tlačiareň, ktorá bola jednou z prvých v Európe. V roku 1476 na pozvanie pápeža Sixta IV. v súvislosti s reformou kalendára odišiel do Ríma, tam však nečakane ako 40-ročný zomrel. 

*De triangulis planis et sphaericis libri*
Patril k najvýznamnejším astronómom predkopernikovskej éry. Okrem pozorovaní sa venoval aj konštruovaniu astronomických prístrojov a najmä zostavovaniu astronomických tabuliek, ktoré boli mimoriadne rozšírené vďaka ich spoľahlivosti v astronómii i navigácii (jeho tabuľky používal napríklad aj Krištof Kolumbus pri svojej ceste do Ameriky). Predovšetkým v súvislosti so zostavovaním tabuliek sa zaujímal aj o matematické problémy, najmä o trigonometriu. Jeho dielo *De triangulis omnimodus libri quinque* (Päť kníh o rozličných trojuholníkoch, 1464) je v dejinách matematiky považované za začiatok samostatného vývoja trigonometrie – jej oddelenia od astronómie, ktorej bola dovtedy súčasťou. Regiomontanus bol zostavovateľom viacerých – opäť veľmi rozšírených a dlho používaných – trigonometrických tabuliek, medzi nimi prvých šesťmiestnych tabuliek funkcie tangens a mimoriadne podrobných tabuliek funkcie sinus. Venoval sa aj rôznym otázkam algebry (riešenie rovníc, operácie s odmocninami) a teórie čísel, bol napr. objaviteľom piateho dokonalého čísla 33 550 336. Pozoruhodné sú aj jeho preklad a komentáre k Ptolemaiovmu *Almagestu* (tu nadväzoval na dielo svojho učiteľa Peuerbacha), ďalej preklad a vydanie viacerých antických i súdobých astronomických a matematických diel.

Iné projekty
------------

Commons
* Spolupracuj na Commons Commons ponúka multimediálne súbory na tému **Regiomontanus**

Externé odkazy
--------------


|  |  |
| --- | --- |
| Portal | Matematický portálAstronomický portál |

* Biografia Regiomontana

  

Autoritné údaje: * BnF: 12159829r
* GND: 118641913
* ISNI: 0000 0001 0855 5711
* LCCN: n81002844
* NK ČR: ola2002159459
* ULAN: 500043187
* VIAF: 17261967
* WorldCat: lccn-n81002844
Štart misie SA-2/**Highwater 1**
**Projekt Highwater** bol vedecký experiment zaoberajúci sa následkami vypustenie veľkého množstva tekutiny do vrchných vrstiev atmosféry. Experimenty boli súčasťou testovacieho programu novej rakety NASA, Saturn I. 

Hlavným cieľom celého projektu bolo zistiť, čo sa stane, ak niektorá z rakiet Saturn exploduje alebo bude odpálená na diaľku. Pri tomto scenári by bolo do ionosféry uvoľnené veľké množstvo kvapalného paliva a okysličovadla. Preto mali tieto experimenty zistiť vplyv na rádiovú komunikáciu, miestne počasie a priebeh difúzie kvapaliny v ionosfére.

Pri prvých štyroch testoch rakety Saturn I bol funkčný len prvý stupeň a druhý stupeň tu simulovala maketa naplnená vodou. Voda tu bola kvôli simulácii zaťaženia počas štartu. Von Braun označil projekt Highwater ako „*bonusový projekt*", pretože stačilo pripevniť diaľkovo odpaľované nálože k nádrži s vodou a vo vhodnej chvíli ich odpáliť. K tomu malo dôjsť po odstavení motorov prvého stupňa, tzn. vo výške viac ako sto kilometrov. Celkový náklad vody bol približne 109 000 litrov. 

Experimenty boli vykonané v apríli a novembri 1962, počas dvoch testovacích letov Saturnu I. Prvá misia bola SA-2, ktorá dosiahla výšku 105 kilometrov a druhá SA-3, ktorá dosiahla 166 kilometrov. Po odpálení nádrže sa celý objem vody rozptýlil v ionosfére a podľa hlásenia pozemného personálu, sa počas niekoľkých sekúnd sformovali ľadové oblaky s rozmermi niekoľkých kilometrov. Mraky mali na rádiovú komunikáciu podobný vplyv ako blesk.

Externé odkazy
--------------


|  |  |
| --- | --- |
| Portal | Kozmonautický portál |

* (po anglicky)
* (po anglicky)
* (po anglicky) Encyclopedia Astronautica - Saturn I

Referencie
----------

1. 1 2 3  
BILSTEIN, Roger E.. *Stages to Saturn: A Technological History of the Apollo/Saturn Launch Vehicles*. [s.l.] : NASA, 1980. Dostupné online. ISBN 0-16-048909-1. Kapitola Chapter 11 - Qualifying the Cluster Concept. s. 326 - 337.
2. ↑  NASA NSSDC Master Catalog - SATURNSA2
3. ↑  NASA NSSDC Master Catalog - SATURNSA3

Zdroj
-----

*Tento článok je čiastočný alebo úplný preklad článku Projekt Highwater na českej Wikipédii (číslo revízie nebolo určené).*
**Prohibícia v Kanade** je pomenovanie pokusu z konca 19. storočia spraviť podľa zákona všetok predaj a distribúciu alkoholu v Kanade ilegálnym. Svoj vrchol dosiahol v 20. rokoch 20. storočia, keď bol v provinciách v referende zakázaný všetok dovoz alkoholu zo zahraničia.

Vznik prohibície
----------------

Medzi najväčšie organizácie, ktoré podporovali zákaz predaja alkoholu patrili *Dominion Alliance for the Total Suppression of the Liquore Traffic* a *Women's Christian Temperance Union*. 

Niektoré legislatívne kroky na zamedzenie predaja alkoholu sa udiali už v 19. storočí. Zákon z roku 1864 umožnil jednotlivým okresom zakázať predaj alkoholu, ak sa za zákaz vysloví väčšina obyvateľov.

V roku 1898 sa uskutočnilo nezáväzné federálne referendum, ktorého sa zúčastnilo 44 % obyvateľov. Z nich 51,3 % hlasovalo za prohibíciu a 48,7 % proti. Hlasy za mali väčšinu vo všetkých provinciách s výnimkou Quebecu, kde sa 81,1 % vyslovilo proti prohibícii. Napriek väčšinovému súhlasu sa vláda premiéra *Wilfrida Lauriera* rozhodla s ohľadom na silný nesúhlas v Quebecu nenavrhnúť federálny zákon, ktorý by zaviedol prohibíciu.

Prohibícia sa počas prvých 20 rokov 20. storočia v Kanade postupne zavádzala cez zákony schválené parlamentmi jednotlivých provincií. Ostrov princa Eduarda bol prvou provinciou, ktorá zaviedla prohibíciu v roku 1900. V Alberte a Ontáriu sa zaviedla v roku 1916. V Quebecu sa v roku 1918 schválil zákon, podľa ktorého v provincii mala prohibícia začať platiť od roku 1919 až do skončenia Prvej svetovej vojny. No keďže sa vojna skončila v roku 1918, prohibícia v Quebecu nebola nikdy v platnosti.

Po skončení vojny začali jednotlivé provincie rušiť prohibičné zákony. Quebec bol prvou, keď zrušil zákon o prohibícii už v roku 1920. Poslednou bol Ostrov princa Eduarda, ktorý prohibíciu zrušil v roku 1948. V Alberte a Saskatchewane sa zrušila v roku 1924 po tom, čo sa zistilo, že je v praxi neuplatniteľná.

Po zistení, že ľuďom sa nedá zakázať piť alkohol, prívrženci zákazu alkoholu úspešne tlačili na federálnu vládu a vlády v provinciách, aby zdvihli ceny alkoholu do takej výšky, ako to len bude možné a zaviedli prísnu kontrolu predajní alkoholických nápojov.

Externý odkaz
-------------

* Prohibícia v Kanade (po anglicky)
Piščanský rajón na mape Vinnyckej oblasti
**Piščanský rajón** (ukr. Піщанський район - *Piščaňskyj rajon*) je rajón (okres) Vinnyckej oblasti na Ukrajine, ktorý vznikol v roku 1923. Má rozlohu 600 km² a žije tu 22 014 obyvateľov. Administratívnym centrom je sídlo mestského typu Piščanka (ukr. Піщанка).

Geografia
---------

Rajón leží na hraniciach s Moldavskom (so separatistickým regiónom Podnesterskom).

Sídla Piščanského rajónu
------------------------

Piščanka, Rudnycia, Bolhan, Brohvyči, Čornomyn, Dmytraškivka, Honorivka, Horodyšče, Hrabarivka, Javorivka, Kalynivka, Kozlivka, Kukuly, Myroľubivka, Rudnycke, Rybky, Stavky, Studena, Trybusivka, Verchňa Slobidka, Zatyšne, Čabanove, Červona Poľana, Kozacke, Mykolajivka, Palijove, Pjatychatka, Popeľuchy, Trudove.

Externé odkazy
--------------

* Piščanský rajón

  


| * z
* d
* u
Piščanský rajón |
| --- |
| Sídliská mestského typu | 
* **Piščanka**
* **Rudnycia**

 |
| Dediny | 
* Bolhan
* Brohvyči
* Čornomyn
* Dmytraškivka
* Honorivka
* Horodyšče
* Hrabarivka
* Javorivka
* Kalynivka
* Kozlivka
* Kukuly
* Myroľubivka
* Rudnycke
* Rybky
* Stavky
* Studena
* Trybusivka
* Verchňa Slobidka
* Zatyšne

 |
| Sídliská | 
* Čabanove
* Červona Poľana
* Kozacke
* Mykolajivka
* Palijove
* Piatychatka
* Popeľuchy
* Trudove

 |